Osnovna škola Vrbani

Školska godina 2022./2023.

 **Kriteriji vrednovanja**

 **MATEMATIKA**

Učiteljice: Andreja Belavić

 Monika Kajinić

 Ivana Kraljević

 Ivica Bagoje (zamjena za Ivanu Kusanović)

**Elementi vrednovanja u nastavnome predmetu Matematika su:**

1. **Usvojenost znanja i vještina**

– opisuje matematičke pojmove

– odabire pogodne i matematički ispravne procedure te ih provodi

– provjerava ispravnost matematičkih postupaka i utvrđuje smislenost rezultata

– upotrebljava i povezuje matematičke koncepte.

 2. **Matematička komunikacija**

– koristi se odgovarajućim matematičkim jezikom (standardni matematički simboli, zapisi i terminologija) pri usmenome i pisanom izražavanju

– koristi se odgovarajućim matematičkim prikazima za predstavljanje podataka

– prelazi između različitih matematičkih prikaza

– svoje razmišljanje iznosi cjelovitim, suvislim i sažetim matematičkim rečenicama

– postavlja pitanja i odgovara na pitanja koja nadilaze [opseg](https://loomen.carnet.hr/mod/glossary/showentry.php?eid=58612&displayformat=dictionary) izvorno postavljenoga pitanja

– organizira informacije u logičku strukturu

– primjereno se koristi tehnologijom.

 3. **Rješavanje**[**problem**](https://loomen.carnet.hr/mod/glossary/showentry.php?eid=59155&displayformat=dictionary)**a**

– prepoznaje relevantne elemente problema i naslućuje metode rješavanja

– uspješno primjenjuje odabranu matematičku metodu pri rješavanju problema

– modelira matematičkim zakonitostima problemske situacije uz raspravu

– ispravno rješava probleme u različitim kontekstima

– provjerava ispravnost matematičkih postupaka i utvrđuje smislenost rješenja problema

– generalizira rješenje.

Svi elementi se mogu provjeravati usmenim i pisanim putem, a jedna provjera može rezultirati jednom ili više ocjena.

Nakon svake obrađene nastavne cjeline učenici pišu **ispit znanja**.

Negativna ocjena iz ispita znanja ispravlja se najkasnije u roku od 2 tjedna otkad je učenik dobio ispravljeni ispit na uvid. Druga mogućnost za ispravljanje negativne ocjene je u roku 2 tjedna nakon praznika.

Povremeno, najčešće 2 - 3 puta u svakoj nastavnoj cjelini, pišu se **kratke** **provjere znanja** koje traju do 30 min i unaprijed su najavljene.

**Zaključna ocjena** je odraz cjelokupnih odgojno - obrazovnih postignuća tijekom godine, a utemeljena je na bilješkama o praćenju učenika i ocjenama, te **ne mora biti aritmetička sredina svih ocjena.**

|  |
| --- |
| USMENO I PISANO PROVJERAVANJE |
| **Nedovoljan (1)** | Učenik nije usvojio niti minimum nastavnih sadržaja.Obrazlaže nesuvislo, nelogično i bez razumijevanja.Znanje je nepotpuno da bi se moglo primjenjivati. Niti uz učiteljevu pomoć ne može rješavati zadatke. Ne uočava pogrešku na koju je upozoren i ne zna je ispraviti. Geometrijski zadaci nisu riješeni dovoljno precizno.Na pisanim provjerama postiže manje od 45% bodova. |
| **Dovoljan (2)** | Učenik prepoznaje osnovne matematičke pojmove, odgovara po sjećanju, bez dubljeg razumijevanja. Pri rješavanju zadataka griješi, do rezultata dolazi uz pomoć učitelja. Rješava najjednostavnije zadatke. Djelomično točno, nepotpuno i nesigurno objašnjava postupke rješavanja, ne koristeći matematičku terminologiju. Uočava pogrešku na koju je upozoren i ispravlja je uz pomoć. Na pisanim provjerama postiže 45% - 59% bodova. |
| **Dobar (3)** | Učenik reproducira temeljne pojmove, razumije gradivo, ali ga ne zna primijeniti niti obrazložiti vlastitim primjerima. Probleme rješava uz ograničenu pomoć, često točno. Bez većih problema rješava poznate zadatke. Za postupke koje primjenjuje daje odgovarajuća, ali nepotpuna i nesigurna objašnjenja, rijetko koristeći matematičku terminologiju. Uočava pogrešku ako je na nju upozoren i samostalno ju ispravlja. Na pisanim provjerama postiže 60% - 74% bodova. |
| **Vrlo dobar (4)** | Učenik je usvojio gotovo sve bitne činjenice i većinu temeljnih koncepata.Probleme rješava uglavnom samostalno i točno. Rješava složenije zadatke. Svoje postupke i ideje objašnjava jasno i precizno, koristeći se odgovarajućom matematičkom terminologijom. Provjerava rješenja, greške samostalno ispravlja. Na pisanim provjerama postiže 75% - 89% bodova. |
| **Odličan (5)** | Učenik je usvojio sve bitne činjenice i temeljne koncepte te ih primjenjuje u **novim** situacijama. Povezuje činjenice, postavlja probleme i samostalno ih rješava, a novi su mu sadržaji izazov. Svoje postupke i ideje može objasniti jasno, precizno i sa sigurnošću te pri tom upotrebljava odgovarajuću matematičku terminologiju i simbole. Sposoban je svoje znanje prenositi drugima.Na pisanim provjerama postiže najmanje 90% bodova. |

NAPOMENE:

**Domaće zadaće** služe za provjeravanje učenikove samostalnosti i redovitosti rada te se ne vrednuju sumativno nego se iskazuju opisno. Pri rješavanju domaće zadaće mora biti vidljiv cijeli postupak rješavanja zadatka, a ne samo konačna rješenja. Na početku svakog sata konstatira se tko ima, a tko nema domaću zadaću i je li postojala kakva poteškoća kod rješavanja zadaće. Ukoliko većina učenika nije uspjela riješiti neki zadatak, on se riješi pred cijelim razredom uz učiteljevu pomoć.

**Usmeno ispitivanje** može se provoditi svaki sat bez najave. Pod usmenim odgovaranjem ne podrazumijeva se samo odgovor „pred pločom“ već se učenika može ocijeniti na temelju samostalnog rješavanja zadataka različite složenosti tijekom sata te kontinuiranim praćenjem.

**Projektni zadaci** vrednuju se prema kriterijima specifičnim za svaki projekt (uz pomoć rubrike/tablice vrednovanja).

Učenicima će se tijekom godine ponuditi mogućnost odrađivanja neke **dodatne aktivnosti** poput izrade prezentacija, postera, mapa i sl., koje mogu rezultirati ocjenom prema procjeni učiteljice.